Wel 23
1Balaam owaco bot Balak ni, “Ber icanna keno tyer abiro kany, ci ikella twoni abiro ki romi bene abiro.” 2Balak otiyo kit ma Balaam ociko-ni; ci Balak ki Balaam gubedo ka tyero twon acel ki nyok romo acel i wi keno tyer acel acel. 3Ci Balaam owaco bot Balak ni, “Cuŋ kany i ŋet gitum awaŋani-ni, ci an abicito kunnu. Gwok nyo Rwot bibino ka rwatte kweda, ci gin ducu ma en binyutta abititti.” Ci ocito malo i wi got ka ma yadi pe iye.
4Ci Lubaŋa orwatte ki Balaam.
Balaam owaco bote ni, “Doŋ atyeko yubo keno tyer abiro, dok atyero twon acel ki nyok romo acel i wi keno tyer acel acel.” 5Ci Rwot oketo lokke i dog Balaam kun waco bote ni, “Dok cen bot Balak ci iwac kit man.” 6Odok cen ci onoŋo Balak pud ocuŋ ka ŋet gitum awaŋane kacel ki ludito pa jo Moab ducu. 7Balaam ocako lokke kun loko macalo lanebi. Owacci,
“Balak okela ki i Aram,
kabaka me Moab ooma ki i wi godi ma tye yo tuŋ wokceŋ:
‘Bin wek icenna jo pa Yakobo.
Bin ikec i kom jo Icrael!’
8Abiceno niŋniŋ ka Lubaŋa pe oceno?
Akeco i kome niŋniŋ ka Rwot pe okeco i kome?
9Anenogi ki i wi pata got mabor,
abedo ka nenogi ki i wi cere.
Nen, gin lwak ma gibedo ka kengi,
pe guribbe kacel ki rok mu kene ducu.
10Aŋa ma kwano jo pa Yakobo ma gipol macalo apwa-ni?
Aŋa ma kwano jo Icrael ma gipol mada kuman?
Wek an ato kit to pa jo-ni ma kitgi atir-ri!
Agikki kwona obed macalo megi!”
11Ci Balak owaco ki Balaam ni, “Gin aŋo ma doŋ itimo tuŋ bota? Akeli kany ka ceno lumerokka, ci nen, in ilamo gum komgi keken.” 12Odok iye ni, “Myero agwokke ka loko gin ma Rwot oketo i doga.”
Lok me aryo ma Balaam owaco
13Balak dok owaco bote ni, “Bin doŋ kweda i kabedo mukene ka ma iromo nenogi iye. Ibineno jo ma gitye cok keken, pe ibinenogi ducu; ci icengi pira ki kunnu.” 14Ci otere i poto pa Jopim wa i lacol got Piciga. Ocano keno tyer abiro kunnu, ci otyero twon acel ki nyok romo acel i wi keno tyer acel acel. 15Ci Balaam owaco bot Balak ni, “cuŋ kany ka ŋet gitum awaŋani, kun an arwatte ki Rwot kuca.” 16Ci Rwot orwatte ki Balaam, oketo lok i doge kun waco ni, “Dok cen bot Balak, ci iwac kit man.” 17Odok bote ci onoŋo Balak pud ocuŋ ka ŋet gitum awaŋane ki ludito pa jo Moab kacel kwede. Balak openye ni, “Rwot doŋ oloko niŋo?” 18Balaam ocako lokke kun loko macalo lanebi. Owacci,
“A malo, Balak, ci iwiny;
winy an ya, in wod pa Jipor.
19Lubaŋa pe dano, ma twero loko goba;
en I pe wod pa dano, ma myero onen ki tamme.
Ka doŋ owaco lok mo, ci pe bitiyone?
Ka onoŋo oloko, ci pe cobo kakare?
20Nen ya, alimo cik me miyo gum;
ka Lubaŋa omiyo gum, pe atwero dwokone cen.
21Pe aneno can mo ma bipoto i kom Yakobo;
pe aneno aroma mo ma bibedo bol jo Icrael.
Rwot Lubaŋagi tye kwedgi,
awinyo ka gidaŋŋe gijolo kabakagi.
22Lubaŋa okwanyogi ki i Ejipt,
kerone calo kero pa jubi.
23Lugaga mo pe ma loko can i kom Yakobo,
gi-tyet mo pe ma mako kom Icrael
Koni doŋ gibiwaco lok i kom Yakobo ki Icrael ni,
‘Lubaŋa otimo gin madit kuman!’
24Nen lwak meno! Gia malo macalo min labwor,
gitiŋŋe macalo labwor
ma pe buto piny nio ka emwodo lee ma omako,
ci mato remo pa dano ma onekogi.”
25Ci Balak owaco bot Balaam ni, “Ka pe iye cenogi, myero pe dok ilam gum komgi aye.” 26Ento Balaam odok iye ki Balak ni, “Yam pe awaco boti ni, ‘Gin ducu ma Rwot ocika kwede, meno aye myero ati’?”. 27Ci Balak owaco bot Balaam ni, “Koni doŋ ibin, abiteri i kabedo mukene; gwok Lubaŋa biye ni icengi ki kunnu.” 28Balak dok otero Balaam i wi lacol got Peor ma neno piny tuŋ tim aroo. 29Ci Balaam owaco bot Balak ni, “Canna bene keno tyer abiro kany, ikella twoni abiro ki nyogi romi abiro.” 30Balak otiyo kit ma Balaam owaco-ni, ci otyero twon acel ki nyok romo acel i wi keno tyer acel acel.